SKRIFTLIG FORESPØRGSEL E-0317/00

af Anna Karamanou (PSE) og Minerva Malliori (PSE) til Kommissionen

(11. februar 2000)

Om: Effektiv bekæmpelse af aids

95 % af de mennesker, der er angrebet af aids, lever i udviklingslandene på det afrikanske eller det asiatiske kontinent, og denne sygdom er ansvarlig for et ud af fem dødsfald i Afrika, og den forventede gennemsnitslevealder er faldet drastisk på grund af de enorme dimensioner, som denne epidemi har antaget, og de syges manglende evne til at betale de høje økonomiske omkostninger, der er forbundet med medicin og behandling af sygdommen; endvidere har lederen af Verdenssundhedsorganisationen, Gro Harlem Brundtland, i en appel til samtlige industrilande, understreget, at medicinen befinder sig i den nordlige del af verden og sygdommen i den sydlige, idet hun opfordrede til, at der blev gjort en ende på denne ulighed og sørget for lige adgang til forebyggelse og behandling af aids.

Eftersom der for nylig er ydet støtte på 150 millioner dollars fra USA og 50 millioner dollars fra Canada, bedes Kommissionen besvare følgende: Hvordan og med hvilke særlige programmer agter EU at komme udviklingslandene til undsætning med henblik på såvel forebyggelse som behandling, så de sygdomsramte kan få mulighed for medicinsk behandling, og antallet af dødsfald kan nedbringes drastisk, sådan som det også er sket i udviklingslandene?

Svar afgivet på Kommissionens vegne af Poul Nielson

(30. marts 2000)

Kommissionen er helt klar over udviklingslandenes stigende vanskeligheder med at bekæmpe hiv/aids-epidemien. I kraft af de seneste års terapeutiske fremskridt har det været muligt at opnå betydelig bedre resultater i de industrialiserede lande for så vidt angår behandlingen af patienterne og deres overlevelsesmuligheder, medens de allerfattigste lande ikke har samme adgang til at nyde godt af disse fremskridt.

I Kommissionens meddelelse til Rådet og Europa-Parlamentet(1) med titlen: Om øget solidaritet med henblik på bekæmpelse af aids i udviklingslande bekræftes Kommissionens ønske om et øget samarbejde med hele det internationale samfund, og det understreges, at en sådan solidarisk indsats bør indbefatte samtlige aktive instanser, såvel offentlige som private. Med henblik herpå arbejder Kommissionen tæt sammen med De Forenede Nationers organisation ONU-SIDA, med Verdenssundhedsorganisationen, men også med lægemiddelindustrien med det sigte at udvikle mekanismer, der kan gøre det lettere for patienter at få adgang til behandling, og samtidig at finde frem til nye former for finansiel solidaritet.

Kommissionen er helt på det rene med, at behandlingen af de syge ikke er gennemførlig, uden at der samtidig udvikles en række sundhedssystemer, og at man bør satse på en international sygdomsbekæmpelsessolidaritet, der skal være særdeles godt struktureret, for at man kan nå det langsigtede mål, der går ud på at mindske sygeligheden og dødeligheden i forbindelse med hiv/aids. Det bør erindres, at anvendelsen af de nye virusbekæmpelsesterapier er yderst ubehagelige for patienten, at den kræver meget veluddannet personale og en nøjagtigt gennemført overvågningsteknik. Hvis de foreskrevne regler for behandlingen ikke overholdes meget strengt, er det selve effektiviteten af denne behandling, der på lang sigt og i et meget stort omfang sættes på spil.

Derfor er Kommissionens strategi på dette område såvel baseret på specifikke og målrettede foranstaltninger ved hjælp af den særlige budgetpost for hiv/aids-bekæmpelse som på en bredere indsats til fordel for udvikling af sundhedssystemerne i de berørte lande.

Gennem de sidste 10 år har Kommissionen brugt over 200 mio. EUR fra denne særlige budgetpost for at støtte nationale og regionale programmer i de asiatiske, afrikanske og latinamerikanske lande, der er hårdest ramt af epidemien. I disse programmer lægges der særlig vægt på en forebyggende indsats, men de støtter også en bedre behandling af patienterne, især med hensyn til en række infektionssygdomme, som kun kræver ret simple og effektive indgreb.

De specifikke foranstaltninger suppleres med mere omfattende samarbejdsprogrammer, der tager sigte på en forbedring af sundhedssystemerne, for kun således kan man sikre, at indsatsen giver et mere langtrækkende resultat.

For år 2000 er der 23 mio. EUR til rådighed på den særlige budgetpost, hvis formål er at støtte forskningen og de nyskabende foranstaltninger, der kan bidrage til en mere effektiv og

holdbar politik på dette område. Foranstaltningerne tager først og fremmest sigte på forebyggelse af overførslen af hiv/aids fra mor til barn, udvikling af kvalitetsprægede og holdbare patientbehandlingssystemer, undersøgelse af de økonomiske mekanismer og offentlige sundhedsforhold, der øver indflydelse på evnen til at udvikle hensigtsmæssige vacciner, og bevidstgørelse af de private eller offentlige aktører vedrørende nødvendigheden af at udvikle bakteriedræbende produkter, som alle kan få adgang til.

Endvidere har Kommissionen for nylig sammen med AVS-staterne undertegnet en finansieringsaftale til et beløb af 20 mio. EUR, der tages af midlerne fra den 8. EUF, til fordel for samtlige AVS-stater. I henhold til denne aftale foreslås der gennemført en række foranstaltninger vedrørende anvendt forskning samt undervisning og uddannelse, med det formål at udvide den institutionelle kapacitet og iværksættelsen af forebyggelsesstrategier, især på regionalt plan.

(1) KOM(98) 407 endelig udg.